《春日杂兴十五首 其五》
宋代·华镇

缓步出东门，徘徊高城隅。芳郊晓烟霁，极目眺平湖。

迟日暖潜晓，东风汎菰蒲。阳和著万物，动植皆昭苏。

行乐贵及时，流光易云徂。五陵少年客，燕赵倾城姝。

憧憧满金堤，盈盈杂簪裾。华龙俨上驷，冰雪莹肤腴。

帷花启芳筵，藉草罗樽壶。搴条密相遗，巧笑情有馀。

溱洧宛未妍，桑中良不如。

作者简介：宋会稽人，字安仁，号云溪。神宗元丰二年进士。官至朝奉大夫，知漳州军事。平生好读书，工诗文。有《扬子法言训解》、《云溪居士集》、《会稽录》等。